Bomba Selamatkan Tiga Sekeluarga Cuba Bunuh Diri Di Menggatal

KOTA KINABALU: Akibat tidak mampu menangani tekanan hidup, tiga individu dipercayai sekeluarga cuba membunuh diri di flat Seri Indah, Menggatal awal pagi tadi.

Ketiga-tiga mereka yang berumur antara 26 hingga 60 tahun mengurung diri di dalam rumah flat tersebut sambil membiarkan gas petroleum cecair (LPG) terbuka.

Walau bagaimanapun, tindakan mereka gagal apabila pihak bomba berjaya menenangkan dan menyelamatkan mereka.

Menurut kenyataan Pusat Gerakan Operasi, Jabatan Bomba dan Penyelamat Malaysia (JBPM), Balai Bomba dan Penyelamat (BBP) Kota Kinabalu menerima panggilan kecemasan pada pukul 3.48 pagi.

“Pasukan Bomba bertindak memasuki rumah mangsa dengan menggunakan peralatan khas dan berjaya memujuk dan menenangkan mangsa.

“Seterusnya kesemua mangsa dihantar ke hospital menggunakan ambulans untuk rawatan selanjutnya,” jelas kenyataan itu.

Tambah kenyataan itu, operasi tamat sepenuhnya pada pukul 6.06 pagi.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Dua Kali Dia Kentut Depan Muka Aku’ – Lelaki Tikam Pasangan Suami Isteri

Seorang buruh binaan ditahan polis di Padang, Sumatera Barat, Indonesia kerana didakwa menikam pasangan suam isteri yang juga merupakan jirannya.

Dalam kejadian yang berlaku pada Rabu 21 Januari 2020, Ketua Polis Lubuk Begalung, Andi Parnigotan berkata kes itu berpunca dari mangsa yang membuat gurauan melampau.

Suspek yang hanya dikenali sebagai AS, 37, berjiran dengan pasangan suami isteri berkenaan, FG, 46, dan NRD, 41.

Suspek yang bekerja sebagai buruh binaan tidak begitu rapat dengan pasangan itu selama menetap di kawasan kejiranan tersebut.

Namun seminggu yang lalu, FG cuba mengajak suspek bergurau tetapi suspek enggan berbuat demikian sehinggalah FG melepaskan kentutnya di hadapan muka AS dengan sengaja.

Tidak dapat menerima gurauan seperti itu, AS merancang untuk membalas dendam. Malam Selasa 21 Januari 2020 jam 7 malam, AS pergi ke rumah pasangan itu dan terus menikam FG di bahagian kepala serta dada menggunakan parang yang dibawanya.

Tidak beberapa lama kemudian, isteri FG datang ke bilik dan ternampak kejadian itu membuatkan AS segera menikamnya sehingga menyebabkan luka di telinga dan tangan.

Ekoran kecederaan parah itu, kedua-dua mangsa yang berada dalam keadaan kritikal dikejarkan ke hospital untuk mendapatkan rawatan.

Jiran yang lain kemudian memaklumkan kejadian itu dan sepasukan polis terus datang untuk menahan suspek.

Polis turut merampas barang bukti, parang, yang digunakan suspek dalam kejadian itu. Siasatan awal mendapati, suspek bertindak demikian kerana bengang dan sakit hati dengan sikap jirannya yang kurang ajar.

AS mendakwa FG dengan sengaja kentut di mukanya sebanyak dua kali membuatkan dia nekad menikam lelaki itu.

Padahal sebelum ini, AS mengaku dia tidak pernah mempunyai masalah dengan pasangan berkenaan. “Tiada masalah lain. Cuma seminggu yang lalu, dia kentut kat saya membuatkan saya rasa sakit hati dengan perbuatannya itu,” kata AS.

Akibat perbuatannya itu, AS bakal didakwa dan berdepan dengan hukuman penjara lapan tahun.


Harga Emas Berpotensi Cecah RM300 Segram Beberapa Bulan Akan Datang

KUALA LUMPUR: Harga emas, yang meningkat lebih 60 peratus dalam tempoh dua tahun sejak Julai 2018 hingga Julai 2020 dijangka terus naik sehingga akhir tahun ini.

Pengurus Besar Habib Jewels Sdn Bhd, Mohd Zaruddin Mahmud, berkata harga emas pukal atau harga spot emas dijangka mencecah AS$2,000 seaun atau lebih RM300 segram dalam tempoh beberapa bulan akan datang.

Selain itu, permintaan runcit untuk membeli barangan kemas atau emas perhiasan juga meningkat susulan lebihan tunai pengguna yang meraih manfaat daripada moratorium bayaran balik pinjaman yang diberi kerajaan susulan kesan penularan COVID-19.

Beliau berkata, baru-baru ini harga emas pukal berada pada paras lebih RM260 segram dan ia adalah paras tertinggi pernah dicatatkan sejak 2011.

Katanya, aliran menaik yang drastik pada tahun ini disebabkan beberapa faktor seperti perang perdagangan antara Amerika Syarikat dan China serta kelembapan pasaran disebabkan pandemik COVID-19.

“Emas adalah antara sektor yang mencatatkan prestasi kukuh walaupun sektor komoditi lain berhadapan dengan penurunan ketara seperti minyak mentah selain pasaran saham.

“Di Malaysia juga, emas antara sektor kukuh. Harga harga barangan kemas meningkat dengan ketara dan tidak mustahil ia juga akan mencecah RM300 segram dalam tempoh beberapa bulan akan datang.

“Malah, permintaan terhadap emas juga meningkat. Melalui tinjauan kami, walaupun isi rumah menghadapi tekanan kewangan akibat COVID-19, tetapi masih terdapat lebihan wang tunai di tangan.

“Pemberian moratorium serta bantuan kerajaan dalam pemulihan ekonomi, memberikan mereka peluang untuk membeli emas, sekali gus menjadikannya sebagai satu medium pelaburan,” katanya kepada BH.

Mohd Zaruddin berkata, dalam situasi sukar yang tidak pernah dihadapi ketika ini, pelaburan emas mampu memberikan pulangan serta jaminan berbanding pelaburan konvensional yang lain.

Beliau berkata, walaupun pelaburan emas belum menjadi pilihan utama dikalangan rakyat negara ini, berdasarkan data, emas tidak pernah mencatatkan penurunan yang ketara.

Katanya, walaupun emas mencatatkan penurunan, ia akan kembali meningkat dalam tempoh yang singkat, berbanding pelaburan dan pasaran lain.

“Emas adalah pelaburan jangka panjang, medium yang sesuai digunakan untuk pelaburan bagi isi rumah. Pelabur kini juga semakin beralih kepada emas,” katanya.

Mengulas lanjut, ketika ditanya mengenai prestasi Habib Jewels, Mohd Zaruddin berkata, walaupun terpaksa menutup semua rangkaian operasinya ketika Perintah Kawalan Pergerakan (PKP), prestasi jualan syarikat masih menunjukkan peningkatan sejak Mei lalu.

Beliau berkata, lebihan tunai, bantuan kerajaan serta peningkatan harga emas menjadi faktor peningkatan pembelian emas dalam tempoh tiga bulan ini.

“Kami yakin mampu mencapai sasaran jualan menjelang akhir tahun ini. Trend pembelian juga meningkat pasca PKP.

“Data kami menunjukkan 60 peratus pelanggan membuat transaksi tukar beli manakala 21 peratus penjualan semula emas.

“Walau bagaimanapun, trend pembelian ini dijangka akan kembali mendatar pasa suku keempat ini disebabkan berakhirnya moratorium dan bantuan kewangan kerajaan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM tahan dua beradik asing cuba seludup masuk rokok

LAHAD DATU, 17 Mei – Dua adik-beradik warga asing ditahan anggota Pasukan Polis Marin (PPM) selepas cuba menyeludup masuk 14,800 bungkus rokok seludup dalam serbuan di Simpang Tabin, Tungku dekat sini, semalam.

Komander PPM Wilayah 4 Sabah ACP Mohamad Pajeri Ali berkata, suspek berusia 26 tahun bersama adiknya, 10 tahun itu ditahan pada 7.18 pagi selepas diekori anggota PPM yang mengesan kedua-duanya dalam keadaan mencurigakan menaiki sebuah van, disyaki membawa rokok seludup.

Susulan penahanan itu, katanya kedua-dua suspek diperiksa dan didapati gagal menunjukkan sebarang dokumen pengenalan diri yang sah.

“Pemeriksaan lanjut ke atas van turut menemukan pelbagai jenama rokok seludup yang disimpan di dalam plastik hitam.

“Antaranya ialah 7,800 bungkus rokok Absolute, 5,500 bungkus rokok Astro Hitam dan 1,500 bungkus Astro Merah,” katanya dalam satu kenyataan di sini.

Mohamad Pajeri berkata dalam kejadian itu, turut dirampas sebuah van Toyota Hiace, dua telefon bimbit, beg duit jenama Georgio Armani, wang tunai RM6 selain mata wang asing iaitu 1,000 rupiah dan kesemua rampasan dianggarkan bernilai RM97,420.

Kedua-dua suspek dan barang rampasan dibawa ke Markas Operasi PPM Lahad Datu untuk tindakan selanjutnya dan kes disiasat mengikut Akta Kastam 1967.


Jumlah mangsa banjir di Kota Marudu berkurang

KOTA KINABALU, 28 Jan – Jumlah mangsa banjir di pusat pemindahan sementara (PPS) di Kota Marudu berkurangan kepada 1,998 orang daripada 493 keluarga setakat 8 pagi ini.

Pusat Gerakan Operasi Bomba dalam kenyataan di sini hari ini berkata jumlah mangsa telah menurun berbanding semalam iaitu seramai 2,757 orang daripada 789 keluarga.

“Kesemua mangsa banjir ditempatkan di sembilan PPS berbanding 12 PPS yang dibuka sejak 25 Jan lalu,” kata kenyataan itu.

Sementara di daerah kecil Paitan, jumlah mangsa telah meningkat kepada 104 orang daripada 25 keluarga di tiga PPS.

Semalam, jumlah mangsa di Paitan hanya 83 orang daripada 22 keluarga di dua PPS manakala di Pitas jumlah mangsa kekal iaitu seramai 27 orang daripada lapan keluarga di dua PPS.


Selepas 44 Hari PKP, Keadaan Makin Buruk

KUALA LUMPUR: Kementerian Kesihatan (KKM) berkata ramalannya yang Malaysia akan merekodkan lebih 13,000 kes Covid-19 menjelang 14 Jun lalu tidak berlaku disebabkan perintah kawalan pergerakan (PKP) penuh.

Sebulan kemudian, ketika PKP penuh masih dilaksanakan, ia akhirnya berlaku.

Sebanyak 13,215 kes Covid-19 dilaporkan hari ini, selepas PKP penuh mula dilaksanakan 1 Jun lalu.

Pada 9 Jun, Ketua Pengarah Kesihatan, Dr Noor Hisham Abdullah berkata, ramalan lonjakan jangkitan itu dapat dielakkan dengan adanya langkah sekatan pergerakan.

“Ia kini mendatar dan menunjukkan trend penurunan sejak tiga hari lalu,” katanya ketika mengulas trend purata kes Covid-19 selama tujuh hari ketika itu.

“Namun, kita belum selamat,” kata Hisham.

Pada 14 Jun, sebanyak 6,588 kes dilaporkan. Keadaan buruk nampaknya akan berakhir.

Hari ini, sebanyak 13,215 kes dicatatkan, rekod tertinggi selama tiga hari berturut-turut dalam minggu ini. Keseluruhannya, sebanyak 35,912 kes direkodkan sejak Isnin hingga hari ini.

Kini, dengan hospital, khususnya di Lembah Klang, dilaporkan bergelut dengan jumlah kes yang tinggi dan petugas barisan depan terbeban, amaran Hisham menjadi peringatan jelas keadaan boleh menjadi buruk dalam sekelip mata.

Namun, masih ada kebimbangan situasi Covid-19 mungkin meruncing apabila Hisham pada Isnin mendedahkan KKM menjangkakan lonjakan jangkitan dalam dua minggu lagi.

Dr Kumitaa Theva Das, pakar virologi dari Universiti Sains Malaysia, memberi amaran jangkitan Covid-19 mungkin mencecah 20,000 kes sehari dalam tempoh 14 hari berikutan penularan varian Delta. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


SESB Kenakan Bil Anggaran, Tiada Bacaan Meter Sepanjang PKPB

KOTA KINABALU: Sabah Electricity Sdn Bhd (SESB) menetapkan bayaran bil semasa bulan ini secara anggaran berdasarkan bacaan bil terakhir sebelum ini kepada semua penggunanya di Sabah dan Labuan.

Bil semasa itu, bagaimanapun hanya dikeluarkan secara dalam talian berikutan pemberhentian sementara bacaan meter di premis pengguna sepanjang pelaksanaan Perintah Kawalan Pergerakan Bersyarat (PKPB), di negeri ini dan Labuan.

Pengurus Besar Kanan (Pengurusan Aset) SESB, Ir Norhizami Abu Hasan, berkata langkah menghentikan bacaan meter itu dibuat selepas mengambil kira penularan pandemik COVID-19 yang semakin meningkat.

Katanya, bacaan meter di premis pengguna dihentikan secara berperingkat bermula pada 22 September lalu di daerah Tawau, Lahad Datu, Kunak dan Semporna.

“SESB turut mengambil keputusan menghentikan operasi bacaan meter bagi kawasan Kota Kinabalu, pada 1 Oktober lalu sebelum diperluaskan di Sabah dan Wilayah Persekutuan Labuan bermula 12 Oktober lalu.

“Keputusan ini dibuat bukan saja untuk keselamatan anggota kerja SESB tetapi juga orang awam. Operasi bacaan meter SESB dan penyerahan bil di premis pengguna akan disambung semula apabila keadaan semakin pulih,” katanya dalam satu kenyataan, di sini.

Bagaimanapun, beliau berkata akaun pengguna masih dibilkan secara anggaran di dalam sistem SESB berdasarkan amaun bil pada bulan sebelumnya.

Bil anggaran itu, katanya akan diselaraskan apabila bacaan sebenar di premis pengguna disambung semula.

Beliau berkata, pengguna SESB boleh mendapatkan bil anggaran bagi bulan semasa dengan mendaftar ke Online Customer Service (OCS) SESB di www.ocs.sesb.com.my.

“SESB menyarankan pengguna mengemas kini maklumat data mereka bagi memudahkan informasi terkini mengenai perkhidmatan SESB dan bil disalurkan menerusi sistem pesanan ringkas (SMS), yang akan dihantar kepada pengguna,” katanya.

Katanya, pengguna juga boleh menyemak bil elektrik masing-masing dengan membuat bacaan sendiri iaitu dengan mengambil bacaan terkini di meter elektrik premis dan menolaknya dengan bacaan semasa bil terakhir sebelum ini.

“Sebagai contoh bacaan semasa bil terakhir anda ialah 61069 kWh dan bacaan terkini di meter elektrik pengguna adalah 61701 kWh, jadi perbezaannya ialah sebanyak 632 kWh.

“Selanjutnya, untuk mendapatkan nilai bil sebenar, pengguna boleh melayari https://www.sesb.com.my/content/tariff-calculator-st untuk mendapatkan kalkulator tarif Sabah dan Wilayah Persekutuan Labuan.

“Pengguna juga boleh menyalurkan maklumat bacaan meter ke nombor Whatsapp rasmi SESB di talian 019-8525427 atau email ke [email protected] untuk mendapatkan bil sebenar,” katanya.

Pengguna boleh menghubungi SESB Careline di talian 15454 atau 088-515000, 019- 852 5427 (Whatsapp) atau melalui laman sosial SESB di Facebook SESB Careline untuk pertanyaan.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Kes Positif Baharu COVID-19 Di Brunei Lapan Hari Berturut-Turut

Brunei melaporkan tiada kes jangkitan baharu positif COVID-19 pada Sabtu sekali gus merekodkan lapan hari tanpa kes baharu berturut-turut sejak Jumaat lalu.

Menurut Kementerian Kesihatan negara itu, jumlah kumulatif kes kekal 136 kes sejak kes pertama dicatatkan pada 9 Mac lalu.

Pada masa sama, empat pesakit didiscaj pada Sabtu menjadikan jumlah pulih adalah 112.

Sementara itu, dua lagi daripada 11 kes yang dijangkiti semula didiscaj pada Jumaat selepas disahkan negatif COVID-19 namun langkah pencegahan masih dilakukan dan mereka akan dikuarantinkan untuk 14 hari lagi di rumah masing-masing.Ini bermakna hanya tujuh kes masih menjalani saringan dan ujian lanjut.

Ketika ini terdapat 23 kes aktif dan sedang dirawat di Pusat Pengasingan Kebangsaan dengan dua daripadanya dalam keadaan kritikal dan sedang menerima rawatan rapi (ICU) dan memerlukan alat bantuan pernafasan.

Kementerian Kesihatan Brunei turut mendedahkan 76 individu kini dikuarantin dan 2,407 sudah melengkapkan tempoh kuarantin mereka.

Manakala 11,089 ujian makmal pengesanan COVID-19 sudah dilakukan.


Kerajaan Sabah Pandang Serius Isu Dokumentasi Dan Kewarganegaraan

KOTA KINABALU: Kerajaan Sabah memandang serius isu mengenai dokumentasi dan kewarganegaraan di kalangan penduduk tempatan memandang masih ramai, khususnya di kalangan penduduk luar bandar yang masih belum memiliki taraf kewarganegaraan, kata Ketua Menteri Datuk Seri Mohd Shafie Apdal.

Katanya beliau pasti tidak ada satu kaum etnik pun di Sabah yang terkecuali daripada berhadapan dengan isu ini, di mana dalam kebanyakan kes biasanya ia berkaitan pendaftaran yang tidak berlaku di waktu yang tepat, sekaligus menuntut usaha gigih pihak berkaitan untuk menanganinya, bagi mengelak timbulnya pelbagai masalah di masa hadapan.

“Mungkin kini terdapat ribuan penduduk, khususnya kanak-kanak dari kumpulan etnik Kadazan, Dusun, Murut dan Rungus, atau dari kaum Lundayeh yang tinggal di Long Pasia, atau mereka yang berada di perairan timur Sabah, di mana ibu bapa gagal mendaftar anak mereka yang baru dilahirkan.

“Saya telah mengarahkan pelbagai agensi yang berkaitan, pertubuhan bukan kerajaan (NGO) dan cawangan-cawangan Parti Warisan Sabah untuk membantu,” katanya dalam ucapan beliau di Persidangan Nasional ke-9 Mengenai Tiada Diskriminasi “Malaysia Baharu: Mencapai Perpaduan dalam Masyarakat Plural’, di sini hari ini.

Teks ucapannya dibacakan oleh Setiausaha Kerajaan Negeri Datuk Hashim Paijan.

Persidangan sehari anjuran Pusat Komunikasi Masyarakat (Komas), Suruhanjaya Hak Asasi Manusia Malaysia (Suhakam) dan Institut Kajian Pembangunan Sabah itu disertai 134 peserta dari kalangan aktivis, NGO dan juga pemimpin-pemimpion komuniti.

Mohd Shafie berkata menurut Gabungan NGOs Negeri Sabah, ketika ini terdapat kira-kira 60,000 individu di Sabah yang tidak memiliki dokumen pengenalan diri walaupun mereka berasal dari Sabah.

Beliau berkata kerajaan Sabah akan mengukuhkan komitmen dalam memberikan taraf kewarganegaraan kepada setiap kanak-kanak yang tidak di dokumentasi yang dilahirkan di Sabah bagi memastikan masa depan mereka lebih stabil dan terhindar dari sebarang gejala jenayah.

Sementara itu Mohd Shafie berkata penduduk Sabah merasa risau dengan kehadiran pendatang asing tanpa izin yang mungkin tidak lama lagi jika tidak dibendung, akan mengambil alih populasi rakyat tempatan, dan mereka juga bimbang kehilangan kuasa ekonomi serta hak keatas tanah kepada pendatang asing ini.

Mohd Shafie juga meminta supaya semua pihak termasuk NGO dan pemimpin tempatan supaya menghentikan sebarang sentimen negatif dan sama-sama bersatu berusaha mencari jalan penyelesaian untuk menjadikan Sabah sebagai negeri yang boleh dijadikan sebagai contoh teladan kepada negeri lain.